เดือนพ.ย.ยอดซื้อขายหุ้นเฉลี่ยต่อวันโต 60%
อานิสงส์จากการฟื้นตัวของเศรษฐกิจโลก ส่งผลให้ภาวะการซื้อขายหลักทรัพย์เดือนพฤศจิกายนยังเพิ่มขึ้นต่อเนื่อง
20 ธ.ค. 2555

อานิสงส์จากการฟื้นตัวของเศรษฐกิจโลก ส่งผลให้ภาวะการซื้อขายหลักทรัพย์เดือนพฤศจิกายนยังเพิ่มขึ้นต่อเนื่อง
ตลาดหลักทรัพย์แห่งประเทศไทย รายงานว่า ในเดือนพฤศจิกายน 2555 บรรยากาศการลงทุนในตลาดหลักทรัพย์ไทยได้รับอานิสงส์จากตลาดหลักทรัพย์ทั่วโลกส่วนใหญ่ที่ปรับดีขึ้น จากตัวเลขเศรษฐกิจสำคัญของสหรัฐอเมริกาที่ส่งสัญญาณฟื้นตัว การเริ่มมีสัญญาณการประนีประนอมกันมากขึ้นในการแก้ปัญหาหน้าผาทางการคลัง (fiscal cliff) ของสหรัฐอเมริกา และการแก้ปัญหาเศรษฐกิจในระยะสั้นของกรีซ
ทั้งนี้ สิ้นเดือนพฤศจิกายน 2555 ดัชนีหลักทรัพย์ ปิดที่ 1,324.04 จุด ปรับเพิ่มขึ้น 1.94 % จากสิ้นเดือนก่อนหน้า และปรับเพิ่มขึ้น 29.13% จากสิ้นปี 2554 ขณะที่ มูลค่าตลาดรวมของทั้งตลาดหลักทรัพย์ และตลาดเอ็มเอไอ ปรับสูงขึ้นต่อเนื่อง โดย SET อยู่ที่ 11,091,627 ล้านบาท เพิ่มขึ้น 31.92% จากสิ้นปี 2554 และ เอ็มเอไอ อยู่ที่ 124,255 ล้านบาท เพิ่มขึ้น 60.72% จากสิ้นปี 2554 
ด้านมูลค่าการซื้อขายเฉลี่ยต่อวันรวม ในเดือนพฤศจิกายน 2555 อยู่ที่ 35,933 ล้านบาท เพิ่มขึ้น 59.61% จากช่วงเดียวกันของปีก่อน ทั้งนี้ผู้ลงทุนต่างประเทศกลับมาซื้อสุทธิรวม 6,300 ล้านบาทในเดือนพฤศจิกายน หลังจากขายสุทธิในเดือนตุลาคม สอดคล้องกับตลาดหลักทรัพย์ส่วนใหญ่ในภูมิภาค  สำหรับภาวะการซื้อขายในตลาดอนุพันธ์ มีปริมาณการซื้อขายเฉลี่ยต่อวัน 44,322 สัญญา เพิ่มขึ้น 14.74% จากช่วงเดียวกันของปีก่อน